Tampereen käräjäoikeus
Kelloportinkatu 5 A
33100 Tampere

OIKEUSMINISTERIÖLLE

Oikeusministeriön pyytämänä lausuntona ehdotuksesta kuolleeksi julistamisesta annetun lain uudistamisesta Tampereen käräjäoikeus esittää seuraavaa:

Ehdotuksen keskeisenä tavoitteena näyttää olevan kuolleeksijulistamismenettelyn nopeuttaminen ja yksinkertaistaminen. Tavoite on käräjäoikeuden näkökulmasta kannatettava. Uudistuksen myötä käräjäoikeuksilta poistuvat ne kuolleeksijulistamisasiat, joiden keskeisenä päämääränä on väenstötietojärjestelmän ns. ajantasaistaminen. Ne eivät sinänsä tuomioistuinyksikköä kohden muodosta kovin suurta työmäärää, mutta esityksen perustelujen mukaisesti ne kuitenkin tarpeettomasti rasittavat tuomioistuimia, koska niissä asioissa tuomioistuimet ovat toimineet kumileimasimen tavoin ja varsinainen selvitystyö on tehty väestörekisterikeskuksessa ja maistraatissa. Kannatettavaa on myöskin tuomioistuinkäsittelyn osalta ehdotettu  kevennetty kuuluttamisvelvoite ja määräaikojen lyhentäminen.

Esityksen perusteluista ilmenee, että viranomaisaloitteesta eli syyttäjän aloitteesta viime vuosina on julistettu kuolleeksi 2000-2300 henkilöä. Mikäli viranomaisaloitteisen kuolleeksijulistamisen ikärajaa korotetaan ehdotetun 12 §:n mukaisesti 100 vuoteen, seuraa siitä, että väestörekisterissä esiintyy noin 2000 henkilöä, jotka tosiasiassa ovat kuolleita. Tämä seikka aiheuttaa virheitä väestörekisteritietoihin pohjautuviin luetteloihin. Toiseksi ikärajan korottaminen todennäköisesti lisää perusteettomasti yksityishenkilöaloitteisia käräjäoikeudessa käsiteltäviä kuolleeksijulistamisasioita. Käräjäoikeuden mielestä ikärajan korottamiseen ei ole tarvetta. Virheellisen kuolleeksijulistamisratkaisun riski 90 vuoden ikärajaa sovellettaessa olisi käräjäoikeuden näkemyksen mukaan olematon, kun otetaan huomioon maistraatille säännöksissä asetettu selvittämisvelvollisuus. Virheellisen ratkaisun varalta ehdotetun säännöstön 4 lukuun sisältyvät kaiken lisäksi säännökset, jotka turvaavat mahdollisen virheellisen ratkaisun johdosta perusteettomasti kuolleeksi julistetulle henkilölle aiheutuvan vahingon korvaamisen.

Pykäläkohtaisten tekstien osalta ei käräjäoikeudella ole huomauttamista muutoin kuin että 19 §:n tekstissä on kolme sanaa kahteen kertaan “Jos kuolleeksi sukulaiselle”.

Muilta osin käräjäoikeudella ei ole ehdotuksen johdosta lausuttavaa.

Lausunnon on käräjäoikeudessa valmistellut käräjätuomari Jouko Strander.

Tampereella 23 päivänä tammikuuta 2003.

Laamanni		Reko Vilpas